หุ้นเอเชียเปิดบวก หลังดาวโจนส์พุ่ง 400 จุด รับข้อมูลว่างงานสหรัฐลด!
ตลาดหุ้นเอเชียเอเชียเปิดบวก หลังดาวโจนส์พุ่ง 400 จุด รับข้อมูลว่างงานสหรัฐลด!
ตลาดหุ้นเอเชียเอเชียเปิดบวก หลังดาวโจนส์พุ่ง 400 จุด รับข้อมูลว่างงานสหรัฐลด!
14 พ.ค. 2564

ตลาดหุ้นเอเชียเปิดบวกในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 400 จุดเมื่อคืนนี้ หลังสหรัฐเปิดเผยตัวเลขผู้ขอสวัสดิการว่างงานลดลงระดับต่ำสุดนับตั้งแต่เกิดการแพร่ระบาดของไวรัสโควิด-19 ในเดือนมี.ค.2563 โดยข้อมูลแรงงานที่สดใสได้กระตุ้นให้นักลงทุนเข้าช้อนซื้อหุ้นกลุ่มต่างๆ เป็นวงกว้าง
โดย ดัชนี SSE Composite ตลาดหุ้นจีนเปิดวันนี้ที่ 3,436.09 จุด เพิ่มขึ้น 6.55 จุด หรือ +0.99%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,723.70 จุด เพิ่มขึ้น 275.69 จุด หรือ +1.004% และดัชนี HSI ตลาดหุ้นฮ่องกงเปิดวันนี้ที่ 27,872.69 จุด เพิ่มขึ้น 154.02 จุด หรือ +0.56%
ด้านกระทรวงแรงงานสหรัฐเปิดเผยว่า ตัวเลขผู้ยื่นขอสวัสดิการว่างงานครั้งแรกลดลง 34,000 ราย สู่ระดับ 473,000 รายในสัปดาห์ที่สิ้นสุดวันที่ 8 พ.ค. ซึ่งเป็นระดับต่ำที่สุดนับตั้งแต่เกิดการแพร่ระบาดของไวรัสโควิด-19 ในสหรัฐเมื่อเดือนมี.ค.2563 และยังต่ำกว่าที่นักวิเคราะห์คาดการณ์ไว้ที่ระดับ 490,000 ราย
โดย นักวิเคราะห์จากบริษัทลีน็อกซ์ เวลธ์ แอดไวเซอร์สในรัฐนิวยอร์กกล่าวว่า นักลงทุนเข้าช้อนซื้อหุ้นที่ร่วงลงอย่างหนักเมื่อวันพุธที่ผ่านมา เนื่องจากคาดว่าเศรษฐกิจสหรัฐจะยังคงอยู่ในทิศทางที่แข็งแกร่งในปีนี้ และแรงกดดันด้านเงินเฟ้อก็อาจเป็นภาวะชั่วคราวเท่านั้น
ทั้งนี้นักลงทุนมีความเชื่อมั่นมากขึ้นเมื่อนายริชาร์ด แคลริดา รองประธานธนาคารกลางสหรัฐ (เฟด) ยืนยันว่า ตัวเลขจ้างงานนอกภาคเกษตรของสหรัฐที่ขยายตัวน้อยกว่าคาดและอัตราเงินเฟ้อที่พุ่งขึ้นอย่างแข็งแกร่งในเดือนเม.ย. จะไม่ทำให้เฟดเปลี่ยนแปลงแนวทางการสนับสนุนการขยายตัวของเศรษฐกิจสหรัฐ โดยรองประธานเฟดเชื่อว่า การพุ่งขึ้นของตัวเลขเงินเฟ้อจะเป็นเพียงสถานการณ์ชั่วคราวเท่านั้น และเฟดจะใช้เวลาอีกระยะหนึ่งก่อนที่จะพิจารณาเรื่องการปรับเปลี่ยนนโยบายการเงิน
ขณะเดียวกัน ตลาดภูมิภาคยังจับตาหุ้นของบริษัทอาลีบาบา หลังบริษัทรายงานการขาดทุนจากการดำเนินงานเป็นครั้งแรก นับตั้งแต่เข้าจดทะเบียนในตลาดหลักทรัพย์ในไตรมาส 4 ตามปีงบการเงินของบริษัท รวมถึงสถานการณ์การระบาดของโควิด-19 ในอินเดีย โดยเมื่อวานนี้ กระทรวงสาธารณสุขอินเดียรายงานยอดผู้เสียชีวิตเพิ่มอีก 4,120 ราย และนับเป็นวันที่ 2 ซึ่งมียอดผู้เสียชีวิตเกินกว่า 4,000 ราย ส่วนผู้ติดเชื้อรายใหม่อยู่ที่ 362,727 ราย ส่งผลให้ยอดรวมผู้ติดเชื้อทั่วประเทศพุ่งขึ้นเป็น 23,703,665 รายื